Ισραηλινή επιτροπή διερεύνησης της επίθεσης κατά νηοπομπής προς Γάζα
O Βενιαμίν Νετανιάχου συμφώνησε στην συμμετοχή δύο ξένων υψηλόβαθμων αξιωματούχων
Ο Ισραηλινός Πρωθυπουργός, Βενιαμίν Νετανιάχου, πρότεινε τη δημιουργία επιτροπής για τη διερεύνηση της επίθεσης σε νηοπομπή με ανθρωπιστική βοήθεια που κατευθυνόταν προς τη Γάζα. Ο κ. Νετανιάχου δήλωσε ότι ο πρώην ανώτατος δικαστής του Ισραήλ, Γιάκοβ Τουρκέλ, θα ηγηθεί «της ανεξάρτητης επιτροπής» που θα εξετάσει τα γεγονότα γύρω από την επίθεση Ισραηλινών κομάντος σε πλοίο στις 31 Μαΐου, από την οποία σκοτώθηκαν και 9 ακτιβιστές. Σήμερα το Ισραηλινό υπουργικό συμβούλιο αναμένεται να εγκρίνει τα ονόματα των μελών της επιτροπής. Αρχικά το Ισραήλ είχε απορρίψει πρόταση των ΗΕ για την σύσταση διεθνούς επιτροπής, αλλά στην εν λόγω ανακοίνωση του ο κ. Νετανιάχου συμφωνεί να συμπεριλάβει στην επιτροπή δύο υψηλόβαθμους ξένους παρατηρητές, χωρίς όμως να τους δίνει δικαίωμα ψήφου. Πρόκειται για τον Ιρλανδό Νομπελίστα Ντέηβιντ Τρίμπλ και τον Καναδό ταξίαρχο εν αποστρατεία Κέν Γουάτκιν, που διετέλεσε στρατιωτικός εισαγγελέας. Η Ισραηλινή εφημερίδα Χααρέτζ, γράφει ότι η κυβέρνηση Νετανιάχου πραγματοποιεί συνομιλίες με αξιωματούχους απ’ τις ΗΠΑ και ορισμένες Ευρωπαϊκές κυβερνήσεις για να διασφαλίσει ευρεία υποστήριξη για το έργο της επιτροπής. Η ίδια εφημερίδα γράφει ότι οι ΗΠΑ είχαν ζητήσει να τεθεί πρόεδρος της επιτροπής πρώην δικαστής του ανωτάτου δικαστηρίου του Ισραήλ. Οι ΗΠΑ εξέφρασαν ικανοποίηση για την ανακοίνωση του Ισραήλ χαρακτηρίζοντας την «σημαντικό βήμα προς τα εμπρός». Σε άλλες εξελίξεις, ο γενικός γραμματέας του Αραβικού Συνδέσμου, Αμρ Μούσα, ζήτησε την άρση του αποκλεισμού της Λωρίδας της Γάζας από το Ισραήλ. Ο κ. Μούσα συναντήθηκε με τον ηγέτη της Χαμάς, Ισμαΐλ Χανίγιε, την Κυριακή και επεσήμανε ότι ο αποκλεισμός της Γάζας «πρέπει να σταματήσει».